**Πληροφορίες υλοποίησης: προαπαιτούμενες γνώσεις, προετοιμασία υλικού**

*Προαπαιτούμενες γνώσεις*: οι μαθητές/τριες της Δ’ Δημοτικού γνωρίζουν ήδη από μικρότερες ηλικίες τη χρήση του Ηλεκτρονικού Υπολογιστή. Επομένως τα διαδικτυακά εργαλεία που θα χρησιμοποιηθούν στο συγκεκριμένο πρόγραμμα είναι πιθανόν να τους είναι ήδη γνωστά. Στην περίπτωση που δεν γνωρίζουν ή δεν έχουν χρησιμοποιήσει τα συγκεκριμένα εργαλεία, είναι πολύ εύκολο να δώσει απλές οδηγίες ο/η εκπαιδευτικός την ώρα της διεξαγωγής του εργαστηρίου.

Οι μαθητές/τριες έχουν διδαχθεί για τον μύθο του Ηρακλή και των Αλόγων του Διομήδη στην Ιστορία της Γ΄ Δημοτικού. Οι εργασίες που προτείνονται δίνονται ως υπενθύμιση του συγκεκριμένου μύθου και ως υλικό σύνδεσης της αρχαιότητας με την ύπαρξη της λίμνης Βιστωνίδας.

*Προετοιμασία υλικού*: Ο/Η εκπαιδευτικός καλείται να δημιουργήσει ή να αναπαράγει υλικό που προτείνεται στο συγκεκριμένο πρόγραμμα.

Συγκεκριμένα: α) παρακολούθηση βίντεο από την πλατφόρμα YouTube. Ο/η εκπαιδευτικός μπορεί να αναζητήσει το βίντεο που ταιριάζει περισσότερο στο επίπεδο του μαθητικού δυναμικού της τάξης. β) Υπάρχουν φύλλα εργασίας για τους/τις μαθητές/τριες που μπορούν να χρησιμοποιηθούν αυτούσια. Ο/ηεκπαιδευτικός καλείται να ελέγξει το περιεχόμενό τους, να το τροποποιήσει ή να παραγάγει δικό του/της αν το κρίνει αναγκαίο. γ) Προτείνονται κάποια διαδικτυακά εργαλεία προκειμένου οι μαθητές/τριες να παρουσιάσουν το υλικό που συγκέντρωσαν στους/στις συμμαθητές/τριές τους. Τα εργαλεία αυτά είναι ανοιχτά για χρήση από όλους/ες (εκπαιδευτικό και μαθητές/τριες), αλλά αν ο/η εκπαιδευτικός θεωρεί ότι η τάξη του γνωρίζει τη χρήση άλλου αντίστοιχου εργαλείου καλύτερα από το προτεινόμενο, μπορεί να τα αντικαταστήσει. Το Padlet απαιτεί την εγγραφή πριν τη χρήση του, το Mindomo μπορεί να χρησιμοποιηθεί είτε online είτε offline, το GoogleEarth είναι ανοιχτό προς όλους/ες και οι οδηγίες που παρατίθενται είναι πολύ αναλυτικές. δ) Προτείνονται κάποια φύλλα εργασίας προς εκτύπωση, οπότε ο/η εκπαιδευτικός πρέπει να έχει στη διάθεσή του/της εκτυπωτή και φύλλα Α4. Αν επιλέξει να δημιουργήσουν οι μαθητές/τριές του την τροφική αλυσίδα με κολάζ θα χρειαστεί μεγάλα χαρτόνια κανσόν, ψαλίδια και κόλλες.