**3ο εργαστήριο : «Οι δύο αρχικές ομάδες παρουσιάζουν το υλικό τους»**

*Οι μαθητές/τριες θα:*

* *παραγάγουν συνεργατικό υλικό*
* *παρουσιάσουν ως ομάδα το υλικό που έχουν παραγάγει*
* *αλληλεπιδράσουν μέσα από συζήτηση*

Ο/Η εκπαιδευτικός ενσαρκώνει τον Ηρακλή, ο οποίος επισκέπτεται τη λίμνη Βιστωνίδα σήμερα. Τι φυτά θα βρει μέσα και γύρω από τη λίμνη; Η ομάδα που έχει αναλάβει τη χλωρίδα της λίμνης μάς παρουσιάζει το υλικό της. Ανοίγουμε το Padlet 1 (- *Η χλωρίδα της λίμνης Βιστωνίδας*) και τα μέλη της ομάδας συγκεντρώνονται ώστε να παρουσιάσουν τις καταγραφές τους. Καλό θα είναι να παροτρύνουμε όλα τα παιδιά να παρουσιάσουν το υλικό τους, ανεξάρτητα αν ήταν λίγο ή πολύ. Επειδή όμως κάθε παιδί έχει τον δικό του χαρακτήρα και μπορεί να μην θέλει να εκτεθεί, έχουμε ζητήσει από κάθε ομάδα να αποφασίσει μόνη της ποιος και πώς θα κάνει την παρουσίασή της. Έπεται η ομάδα που έχει αναλάβει την πανίδα της λίμνης Βιστωνίδας - Padlet 2.

Ακολουθεί συζήτηση με ερωτήσεις και επίλυση αποριών .

Ενδεικτικές ερωτήσεις:

* Έχετε επισκεφτεί κάποια λίμνη;
* Έχετε κολυμπήσει μέσα σε λίμνη;
* Γνωρίζατε ότι υπάρχουν τόσα πολλά και διαφορετικά είδη φυτών;
* Ποια από τα είδη των ζώων που σας παρουσίασαν οι συμμαθητές/τριές σας γνωρίζατε;
* Έχετε δει από κοντά κάποιο από αυτά τα ζώα;
* Πόσοι/ες θα θέλατε να επισκεφτούμε τη λίμνη Βιστωνίδα;
* Πιστεύετε ότι η λίμνη χρειάζεται όλα αυτά τα διαφορετικά είδη φυτών και ζώων; Γιατί;

Κλείνοντας κάνουμε λόγο για την τροφική αλυσίδα χωρίς όμως επεξηγήσεις, επειδή θα είναι το θέμα του επόμενου εργαστηρίου μας.