**4ο εργαστήριο: « Τροφική αλυσίδα»**

*Οι μαθητές/τριες θα:*

* *επεξεργαστούν την έννοια της τροφικής αλυσίδας*
* *αλληλεπιδράσουν ανά ομάδες*
* *παραγάγουν υλικό συμπληρώνοντας ή κατασκευάζοντας την πυραμίδα της τροφικής αλυσίδας*

Το τέταρτο εργαστήριο θα ξεκινήσει παρακολουθώντας ένα πολύ χρήσιμο βίντεο (ενδεικτικά από το NOESIS) για την τροφική αλυσίδα**.** Ο/Η εκπαιδευτικός μπορεί να πληκτρολογήσει στον φυλλομετρητή τις λέξεις “τροφική αλυσίδα” και να επιλέξει το κατάλληλο βίντεο για την τάξη. Μετά θα ακολουθήσει συζήτηση και επίλυση αποριών**.**

Ενδεικτικές ερωτήσεις:

* + Είναι σημαντική η διατήρηση της τροφικής αλυσίδας μιας περιοχής;
  + Τι θα συμβεί αν σπάσει αυτή η αλυσίδα;
  + Τι θα συμβεί αν ένα κομμάτι της αλυσίδας χαθεί για πάντα;
  + Γνωρίζετε άλλες περιπτώσεις όπου έχουν καταστραφεί τροφικές αλυσίδες κάποιας περιοχής; Αν ναι, τι συνέβη στην περιοχή αυτή;

Ο/Η εκπαιδευτικός θα καλέσει έπειτα τους/τις μαθητές/τριες να συμπληρώσουν την πυραμίδα της τροφικής αλυσίδας της λίμνης Βιστωνίδας. Για το λόγο αυτό θα τους χωρίσει σε ομάδες των δύο ατόμων και θα ανοίξει τα Padlets που έχουν φτιάξει οι μαθητές/τριες με τη χλωρίδα και την πανίδα της περιοχής της λίμνης.

Έπειτα θα τους δοθεί το ΦΥΛΛΟ ΕΡΓΑΣΙΑΣ 3 (*ενδεικτικά: «Η Πυραμίδα της Τροφικής αλυσίδας»*) όπου θα κληθούν να ζωγραφίσουν φυτά και ζώα που θα επιλέξουν, ώστε να δημιουργήσουν τροφικές αλυσίδες. Ο/Η εκπαιδευτικός τα συγκεντρώνει και τα αναρτά σε χαρτόνια, ώστε να μπορούν να ανατρέχουν σε αυτά συχνά οι μαθητές/τριες.

Εναλλακτικά, μπορεί ο/η εκπαιδευτικός να έχει αποθηκεύσει φωτογραφίες από την πανίδα και την χλωρίδα της λίμνης Βιστωνίδας και αφού χωρίσει τους/τις μαθητές/τριες σε ομάδες να μοιράσει σετ εικόνων και μεγάλα χαρτόνια όπου οι μαθητές/τριες θα κατασκευάσουν μία πυραμίδα και θα επικολλήσουν τα ζώα και τα φυτά στην κατάλληλη περιοχή.