**2ο εργαστήριο Γνωριμία με το Πόρτο Λάγος - Όταν ο Ηρακλής επισκέφτηκε την Βιστωνίδα**

*Οι μαθητές/τριες θα:*

* *συζητήσουν με αφορμή την παρουσίαση ανταλλάσσοντας απόψεις και εμπειρίες*
* *επιλύσουν απορίες με τη βοήθεια του/της εκπαιδευτικού*
* *συμμετέχουν στην ιστορική αναδρομή μέσω της συμπλήρωσης σταυρόλεξου*
* *επεξεργαστούν τον μύθο του Ηρακλή και των αλόγων του Διομήδη*

Ο/Η εκπαιδευτικός παρουσιάζει στους/στις μαθητές/τριες πληροφορίες σχετικά με το Πόρτο Λάγος, το οποίο αποτελεί ένα φυσικό λιμάνι στο τέλος της λίμνης Βιστωνίδας (*ενδεικτικά: αξιοποίηση του power point με θέμα “Πόρτο Λάγος”)*. Γίνεται συζήτηση και επιλύονται απορίες.

Ξεκινώντας θα τοποθετήσουμε τη λίμνη Βιστωνίδα στον χάρτη, αξιοποιώντας το εργαλείο Google Earth (ο σύνδεσμος παρατίθεται στον φάκελο του προγράμματος). Μπορούμε να βάλουμε περισσότερες φωτογραφίες που θα συνοδεύουν τη λίμνη Βιστωνίδα στο Google Earth. Τον Διαδραστικό χάρτη μπορούμε να τον αποθηκεύσουμε για μελλοντική χρήση.

Θα ακολουθήσει μία ιστορική αναδρομή στη μυθολογία της Γ’ Δημοτικού και συγκεκριμένα στους άθλους του Ηρακλή. Για τον λόγο αυτό, οι μαθητές/τριες ανά ομάδες των δύο ατόμων θα κληθούν να βρουν τις λύσεις ενός σταυρόλεξου (*ενδεικτικά: “ΦΥΛΛΟ ΕΡΓΑΣΙΑΣ 1”* ) ώστε να θυμηθούν κάποια βασικά στοιχεία του μύθου. Αφού επισημανθούν οι σωστές απαντήσεις, θα δοθούν στις ίδιες ομάδες σελίδες Α4 που θα περιέχουν 3 εξάγωνα (*ενδεικτικά: “ΦΥΛΛΟ ΕΡΓΑΣΙΑΣ 2*). Θα κληθούν οι μαθητές/τριες να γράψουν ή να ζωγραφίσουν τον μύθο των αλόγων του Διομήδη μέσα στα εξάγωνα, παρουσιάζοντας έτσι τον μύθο μέσα από τρεις φάσεις. Κάθε ομάδα θα παρουσιάσει το υλικό της και προτείνεται να επιλέξουμε εξάγωνα από διαφορετικές ομάδες προκειμένου να φτιάξουμε τον ίδιο μύθο. Ο/η εκπαιδευτικός συγκεντρώνει όλα τα εξάγωνα και δημιουργεί διαφορετικές συνθέσεις επικολλώντας τα σε χαρτόνι.