**6ο Εργαστήριο: Λύσεις – προτροπές των μαθητών/τριών για τη σωτηρία της λίμνης Βιστωνίδας μέσω δημιουργίας αφισών**

Οι μαθητές/τριες θα:

* κατασκευάσουν αφίσες προτείνοντας λύσεις στα προβλήματα που αντιμετωπίζει η λίμνη,
* παρουσιάσουν τις αφίσες τους στους/στις συμμαθητές/τριές τους, στο σχολείο αλλά και στην τοπική κοινωνία.

Οι μαθητές/τριες με τη συνοδεία του/της εκπαιδευτικού μεταβαίνουν στην αίθουσα υπολογιστών του σχολείου. Εκεί ο/η εκπαιδευτικός έχει ανοίξει στους υπολογιστές το λογισμικό Canva. Πρόκειται για ένα δωρεάν λογισμικό με το οποίο μπορεί κάποιος να δημιουργήσει αφίσες, να τις αποθηκεύσει και να τις εκτυπώσει. Οι μαθητές/τριες καλούνται να επιλέξουν από τις ήδη έτοιμες αφίσες αυτή που τους αρέσει και να αλλάξουν το περιεχόμενό της, ώστε να ταιριάζει σ' αυτό της λίμνης Βιστωνίδας. Μπορούν όμως να δημιουργήσουν από την αρχή τη δική τους αφίσα, επιλέγοντας φωτογραφίες ελεύθερες από πνευματικά δικαιώματα από το διαδίκτυο. Στο συγκεκριμένο εργαστήριο πολύτιμη μπορεί να αποδειχθεί η βοήθεια του/της εκπαιδευτικού της πληροφορικής.

Τα θέματα της αφίσας θα είναι είτε οι λύσεις που προτείνουν οι μαθητές/τριες για τα προβλήματα που αντιμετωπίζει η λίμνη, είτε προτροπές, ώστε να αποφευχθούν μελλοντικά προβλήματα.

Ο/Η εκπαιδευτικός μπορεί να εκτυπώσει τις αφίσες και με τη βοήθεια των μαθητών/τριων να τις αναρτήσει στον πίνακα ανακοινώσεων του σχολείου. Μια άλλη ιδέα είναι να τις αποθηκεύσει και να τις προβάλει στην ιστοσελίδα του σχολείου, ώστε να ενημερωθούν όλοι/ες οι μαθητές/τριες και οι γονείς.

Εναλλακτικά, ο/η εκπαιδευτικός μπορεί να δώσει τη δυνατότητα στους/στις μαθητές/τριες να κατασκευάσουν από την αρχή τη δική τους αφίσα, με υλικό που θα εκτυπώσουν ή θα ζωγραφίσουν. Αν εφαρμοστεί αυτή η επιλογή, ο/η εκπαιδευτικός θα χρειαστεί να παρέχει στους/στις μαθητές/τριες φύλλα χαρτιού Α4, μπογιές, ψαλίδια, κόλλες και χαρτόνια.



*Ενδεικτικά: η Αφίσα μας*